Søren Søndergaard (EL), 1999-03-04:
I Enhedslisten er vi glade for, at Folketinget tidligere i dag har vedtaget en lov, der afkriminaliserer prostitution, for vi mener, at problemerne bedst løses med en god socialpolitik.
Jobbet, man ikke taler om, sådan er det for de fleste prostituerede.
De lever et hemmeligt liv, og det er selvfølgelig en stor psykisk belastning ikke at kunne dele sit liv med andre.
De fleste prostituerede er konstant bange for at blive afsløret.
Derfor isolerer de sig socialt.
Angsten dominerer.
Angsten for, at andre skal opdage hemmeligheden.
Beslutter den prostituerede sig for at holde op, kommer en ny angst for ikke at slå til, for skammen over fortiden.
Man kan let forestille sig, hvor svært det må være for en tidligere prostitueret at finde ud af, hvad vedkommende skal sige, hvis hun f.eks. sidder til en præsentationsrunde på et uddannelsessted.
De narkoprostituerede har oveni også angsten for ikke at kunne skaffe til det næste fix, ofte til både sig selv og kæresten, og angsten for politiet, der er en stor stressfaktor.
De narkoprostituerede er en stor del af det økonomiske grundlag for hele narkoverdenen.
Hvis de ikke var der,
ville der være væsentligt færre penge blandt pushere og narkobagmænd.
Så der er ekstra mange gode grunde til at gøre en særlig indsats for at støtte og hjælpe de narkoprostituerede.
Det er f.eks. helt uacceptabelt, at der stadig er mangel
på behandlingspladser til narkoafvænning.
Når en narkoman ønsker behandling, skal der handles i det sekund, hvor motivationen er der. En ny gruppe prostituerede er udenlandske kvinder ofte lokket hertil på falske løfter om gode job eller ægteskab.
Når de opdager, at ægtemanden ikke har giftet sig af kærlighed, men for at de skal arbejde for ham, er de låst fast.
Et nej til et liv som prostitueret er det samme som en øjeblikkelig returbillet.
Det kan kun afhjælpes, hvis vi gør opholdstilladelsen mere uafhængig af ægteskab og samliv.
Det er efter Enhedslistens mening ikke en særlig hensigtsmæssig måde at afhjælpe problemerne på, tværtimod kan det give de prostituerede endnu mere udsatte arbejdsforhold. Derimod vil det være relevant med mere forskning og oplysning om prostitution.
Antallet af kunder er formentlig afhængig af den samfundsmæssige holdning.
Så længe prostitution ikke er genstand for forskning, debat og information, forholder vi os ikke aktivt til det.
I hver skoleklasse er der en potentiel prostitueret og et par potentielle kunder.
Derfor bør det være et emne, der tages op allerede i skolen.
Enhedslisten har ikke nogen patentløsning på, hvordan prostitution afskaffes.
Men vi har nogle bud på tiltag, der kan forebygge og afhjælpe, f.eks. skal der afsættes både personalemæssige og økonomiske ressourcer til en større social indsats.
Reden, Pro- og sluseprojekterne er gode og relevante tiltag, men de er ikke tilstrækkelige.
I kommuner med prostitution bør der være opsøgende medarbejdere, efteruddannelse af socialforvaltningens personale, så den rigtige indsats kan ske.
Hele spørgsmålet om socialt bedrageri skal afklares.
Hvis man har et hemmeligt liv, er man selvfølgelig nødt til at have en legal indtægt for at sløre det hemmelige liv.
Det betyder, at de fleste prostituerede har indtægt ved siden af, oftest overførselsindkomst.
Skrækken for anklage om bedrageri blokerer for, at den prostituerede beder om hjælp til at skabe et andet liv.
Socialministeriet har tidligere givet et signal om, at man skal vurdere, om der skal rejses bedragerisager.
Men da jagten på socialbedragere er en trend i øjeblikket, vil det være på sin plads, at ministeriet igen giver forvaltningerne et vink med en vognstang.
Narkobehandlingens utilstrækkelighed ses også tydeligt på prostitutionsområdet.
Der er som sagt brug for flere forebyggende, opsøgende tiltag og ikke mindst for flere behandlingspladser.
Narkobehandling bør være en ret, ligesom retten til behandling af et brækket ben.
Endelig skal udlændingelovens regler ændres, så de udenlandske piger, som ofte kommer fra den fattige tredje verden, ikke fastlåses i prostitution, fordi et brud med denne tilværelse automatisk betyder udvisning.
Da ingen af de to fremsatte forslag til vedtagelse berører spørgsmålet om narkobehandling og spørgsmål om ændring af udlændingeloven, ønsker vi ikke at stemme for nogen af disse forslag.